คึกคัก!! วันแรกของการจัดงานมหกรรมสมุนไพรและอาหารครั้งที่ 3 ประชาชนให้ความสนใจเข้าร่วมงานเป็นจำนวนมาก
วันแรกของการจัดงานมหกรรมสมุนไพรและอาหารครั้งที่ 3 ประชาชนจำนวนมากให้ความสนใจเข้าร่วมงานตั้งแต่เริ่มเปิดให้เข้างานในเวลา 10.00 น.

งานมหกรรมสมุนไพรและอาหารครั้งที่ 3 "กินเปลี่ยนวัย กินอย่างมั่นใจ ด้วยเกษตรกรรมยั่งยืน" ที่กระทรวงสาธารณสุข ร่วมกับกระทรวงเกษตรและสหกรณ์ และภาคีเครือข่ายร่วมกันจัดขึ้น เพื่อเป็นแหล่งระดม สมุนไพร ผลิตภัณฑ์ที่เกี่ยวเนื่อง รวมถึงภูมิปัญญาต่างๆเกี่ยวกับการปลูก การใช้สมุนไพรมาให้ประชาชนได้รับรู้เพื่อให้เกิดการความมั่นใจในการใช้สมุนไพรให้เกิดประโยชน์อย่างยั่งยืน โดยไฮไลท์ในงานมีหลากหลาย โดยเฉพาะที่ซุ้มอภัยภูเบศร นอกจากจะเปิดจุดให้ความรู้ "กินอย่างไรให้ชะลอวัยอย่างยั่งยืน" แนะนำสมุนไพรใกล้ตัวที่สามารถกินเป็นอาหารพร้อมได้สรรพคุณทางยา มาแนะนำหลายรายการ ทั้งที่ช่วยต้านอนุมูลอิสระ ลดการอักเสบ เพิ่มภูมิคุ้มกัน และเสริมฮอร์โมนที่พร่อง มีการนำผลิตภัณฑ์ของอภัยภูเบศร มาจำหน่ายราคาพิเศษลดสูงสุด 50% ยังมีการนำสมุนไพรหายาก มาแจกฟรี แก่ประชาชนวันละ 300 ต้น ซึ่งในวันแรกวันนี้ เป็นการแจกต้น "ป่าช้าหมอง" ที่มีสรรพคุณช่วยลดเบาหวาน ลดความดัน ป้องกันไตเสื่อมจากเบาหวาน พร้อมมีหนังสือสมุนไพรเล่มแรกที่มีการรวบรวมสูตรจากประสบการณ์ใช้จริงของประชาชน มาแจกฟรีวันละ 200 เล่ม ซึ่งก็มีประชาชนสนใจต่อแถวรอตั้งแต่เปิดงาน 

โดยประชาชนคนแรกที่มาต่อแถวรับหนังสือในวันนี้กล่าวว่า งานครั้งนี้เป็นส่วนหนึ่งที่ทำให้การความรู้ความเข้าใจมากขึ้นเกี่ยวกับสมุนไพร ว่า สมุนไพร เป็นยาที่ได้ผล แม้ไม่ทันใจเช่นยาเคมีที่ใช้กัน แต่ให้ผลดีไร้ผลข้างเคียงในระยะยาว แต่ก็รู้ด้วยว่าสมุนไพร 1 ต้น ไม่ใช่ทุกส่วนที่ให้สรรพคุณ การใช้จำเป็นต้องมีความรู้ในการใช้ ซึ่งการจัดงานลักษณะนี้ก็ตอบโจทย์ในการแสวงหาความรู้ และยังได้พบกับผลิตภัณฑ์สมุนไพรสำเร็จที่ใช้ง่ายจากแหล่งที่เชื่อถือได้อีกด้วย

สำหรับประชาชนที่สนใจเที่ยวงานมหกรรมสมุนไพรและอาหารครั้งที่ 3 นี้ สามารถมาได้ที่อิมแพ็คเมืองทองธานี Hall 7 และ 8 โดยงานจัดต่อเนื่อง 4 วัน เริ่มวันนี้เป็นวันแรก ไปจนถึงวันที่ 2 กันยายน 2561 สามารถเที่ยวงานได้ตั้งแต่เวลา 10.00 น.ถึง 20.00 น.